MEDDELELSE FRA KOMMISSIONEN

om anvendelse af krav til energimærkning af elektroniske skærme, husholdningsvaskemaskiner og husholdningsvaske-/tørremaskiner, køle-/fryseapparater og husholdningsopvaskemaskiner samt krav vedrørende tilrådighedsstillelse af oplysninger angående miljøvenligt design af eksterne strømforsyninger

(EØS-relevant tekst)

(2020/C 182/02)

Ved Kommissionens delegerede forordning (EU) 2019/2013 (1), (EU) 2019/2014 (2), (EU) 2019/2016 (3) og (EU) 2019/2017 (4) (»forordningerne om energimærkning«), der blev vedtaget i 2019, indføres nye mærkningskrav for elektroniske skærme, husholdningsvaskemaskiner og husholdningsvaske-/tørremaskiner, køle-/fryseapparater og husholdningsopvaskemaskiner. Disse forordninger finder anvendelse fra den 1. marts 2021, men fra den 1. november 2020 skal leverandørerne stille et reskaleret mærke til rådighed sammen med de produkter, de bringer i omsætning, og de skal også indlæse det nye produktdatablads parametre i produktdatabasen.

Kommissionens forordning (EU) 2019/1782 (5) om krav til miljøvenligt design af eksterne strømforsyninger finder anvendelse fra den 1. april 2020, og der fastsættes nye krav om oplysninger, som skal stilles til rådighed for slutbrugerne, markedsovervågningsmyndighederne og andre interesserede parter. Disse omfatter et nyt design af den mærkeplade, der er anbragt på det udstyr, som bringes i omsætning.

I mange medlemsstater har fabrikker og laboratorier måttet lukke på grund af covid-19-pandemien, eller de har reduceret arbejdsstyrken og kapaciteten. Dette kan gøre det vanskeligt eller endog umuligt for fabrikanterne at få prøvet deres produkter og på den måde indhente de oplysninger, der skal angives i den tekniske dokumentation eller på produktdatabladet og mærkningen, alt efter hvad der er relevant. Manglende efterspørgsel som følge af fabrikslukninger indebærer, at varer med de nuværende mærker, eller mærkeplader for eksterne strømforsyningers vedkommende, ligger på lager hos fabrikanterne. Disse forhold kan gøre det umuligt for fabrikanterne at producere og stille et reskaleret mærke eller nye mærkeplader til rådighed sammen med alle produkter, der bringes i omsætning fra den 1. november 2020, eller den 1. april 2020 for eksterne strømforsyningers vedkommende, således som det kræves i lovgivningen. Denne situation forventes at være kortvarig og bør i vid udstrækning bringes ud af verden inden den 1. marts 2021 for energimærker (når de resterende forpligtelser i de pågældende forordninger vil træde i kraft) eller inden den 1. oktober 2020 for eksterne strømforsyningers vedkommende.

En række medlemsstater har meddelt Kommissionen, at de er opmærksomme på de vanskeligheder, som industrien står over for, og at de har forståelse for de problemer, som industrien vil have med at opfylde sine forpligtelser. Forskellige branchesammenslutninger har også kontaktet Kommissionen, hvilket vidner om problemernes omfang.

Overholdelsen af EU-harmoniseringslovgivningen såsom kravene til miljøvenligt design og energimærkning, jf. de pågældende forordninger, overvåges og håndhæves ved hjælp af markedsovervågning, der foretages af medlemsstaternes markedsovervågningsmyndigheder i henhold til artikel 7, stk. 4, i Europa-Parlamentets og Rådets forordning (EU) 2017/1369 (6) om rammerne for energimærkning og artikel 11 og 14-20 i Europa-Parlamentets og Rådets forordning (EU) 2019/1020 (7) om markedsovervågning og produktoverensstemmelse.

I betragtning af de problemer, der sandsynligvis vil opstå i forbindelse med at opfylde forpligtelserne angående energimærkning og miljøvenligt design for så vidt angår tilrådighedsstillelse af oplysninger om eksterne strømforsyninger, opstiller Kommissionen en række betragtninger, som der bør tages hensyn til ved håndhævelsen af disse forpligtelser.

For det første bør det bemærkes, at medlemsstaternes markedsovervågningsmyndigheders pligt til at overvåge overholdelsen gælder løbende og er ikke knyttet til nogen bestemt dato, efter at forpligtelserne begynder at finde anvendelse den 1. april 2020 (for bestemmelser om miljøvenligt design) henholdsvis den 1. november 2020 (for så vidt angår energimærkningsforpligtelserne).

For det andet minder Kommissionen af hensyn til en effektiv markedsovervågning om kravet i artikel 14, stk. 2, i forordning (EU) 2019/1020 om, at markedsovervågningsmyndighederne skal udøve deres beføjelser effektivt og i overensstemmelse med proportionalitetsprincippet.

For det tredje skal alle nuværende mærker i forretninger under alle omstændigheder ombyttes med reskalerede mærker fra den 1. til den 15. marts 2021, jf. artikel 11, stk. 13, i forordning (EU) 2017/1369.

Kommissionen minder om, at hverken Kommissionen eller den enkelte medlemsstat har beføjelse til at tilsidesætte bindende frister eller andre forpligtelser, der er fastsat i EU-lovgivningen, medmindre fristerne eller forpligtelserne ændres efter de relevante procedurer.

Ved håndhævelsen af EU-retten skal medlemsstaterne dog tage behørigt hensyn til proportionalitetsprincippet. Når medlemsstaterne i den sammenhæng anvender EU-retten og håndhæver de forpligtelser, der er fastsat i de relevante forordninger, opfordres de til at tage hensyn til alle følgende betingelser:

— de ekstraordinære og uforudsete omstændigheder, som følger af covid-19-krisen, og som producenterne har påvist, hvilket hindrer dem i at overholde forpligtelserne i henhold til forordningerne om energimærkning

— problemets relativt begrænsede varighed i lyset af den relativt korte periode, hvor producenterne fortsat vil kunne bringe produkter i omsætning, som kun er forsynet med det nuværende mærke

— producenternes behov for fortsat kunne bringe deres produkter i omsætning, navnlig dem der ligger på deres lagre.

Hvis de nationale markedsovervågningsmyndigheder — i overensstemmelse med disse betingelser — ikke håndhæver forpligtelsen til at levere et reskaleret mærke sammen med produktet på det tidspunkt, hvor det bringes i omsætning, og indlæse produktdatabladets parametre i produktdatabasen fra den 1. november 2020, vil Kommissionen undlade at iværksætte traktatbrudsprocedurer, så længe denne manglende håndhævelse ikke går ud over, hvad der er nødvendigt, er tidsbegrænset fra den 1. november 2020 til den 1. marts 2021, og leverandørerne stiller de manglende energimærker til rådighed for forhandlerne inden den 1. marts 2021.

En lignende tilgang bør gælde for håndhævelsen af krav vedrørende tilrådighedsstillelse af oplysninger om miljøvenligt design af eksterne strømforsyninger i henhold til forordning (EU) 2019/1782 indtil den 1. oktober 2020.

(1) Kommissionens delegerede forordning (EU) 2019/2013 af 11. marts 2019 om supplerende regler til Europa-Parlamentets og Rådets forordning (EU) 2017/1369 for så vidt angår energimærkning af elektroniske skærme og om ophævelse af Kommissionens delegerede forordning (EU) nr. 1062/2010 (EUT L 315 af 5.12.2019, s. 1).

(2) Kommissionens delegerede forordning (EU) 2019/2014 af 11. marts 2019 om supplerende regler til Europa-Parlamentets og Rådets forordning (EU) 2017/1369 for så vidt angår energimærkning af husholdningsvaskemaskiner og husholdningsvaske/tørremaskiner og om ophævelse af Kommissionens delegerede forordning (EU) nr. 1061/2010 og Kommissionens direktiv 96/60/EF (EUT L 315 af 5.12.2019, s. 29).

(3) Kommissionens delegerede forordning (EU) 2019/2016 af 11. marts 2019 om supplerende regler til Europa-Parlamentets og Rådets forordning (EU) 2017/1369 for så vidt angår energimærkning af køle/fryseapparater og om ophævelse af Kommissionens delegerede forordning (EU) nr. 1060/2010 (EUT L 315 af 5.12.2019, s. 102).

(4) Kommissionens delegerede forordning (EU) 2019/2017 af 11. marts 2019 om supplerende regler til Europa-Parlamentets og Rådets forordning (EU) 2017/1369 for så vidt angår energimærkning af husholdningsopvaskemaskiner og om ophævelse af Kommissionens delegerede forordning (EU) nr. 1059/2010 (EUT L 315 af 5.12.2019, s. 134).

(5) Kommissionens Forordning (EU) 2019/1782 af 1. oktober 2019 om fastlæggelse af krav til miljøvenligt design af eksterne strømforsyninger i henhold til Europa-Parlamentets og Rådets direktiv 2009/125/EF og om ophævelse af Kommissionen forordning (EF) nr. 278/2009 (EUT L 272 af 25.10.2019, s. 95).

(6) Europa-Parlamentets og Rådets forordning (EU) 2017/1369 af 4. juli 2017 om opstilling af rammer for energimærkning og om ophævelse af direktiv 2010/30/EU (EUT L 198 af 28.7.2017, s. 1).

(7) Europa-Parlamentets og Rådets forordning (EU) 2019/1020 af 20. juni 2019 om markedsovervågning og produktoverensstemmelse og om ændring af direktiv 2004/42/EF og forordning (EF) nr. 765/2008 og (EU) nr. 305/2011 (EUT L 169 af 25.6.2019, s. 1).